Et lokale fyldt med 100 forventningsfulde teenagere. Det var, hvad rockbandet Carpark North mødte på Klejtrup Musikefterskole i dag, da de var med til en helt særlig øver. Når bandet til juni skal optræde til afslutningsshowet til DGI's store landsstævne, er Klejtrup Musikefterskole nemlig med på scenen. - Man er jo lidt nervøs, når man skal synge overfor dem, der har lavet sangen, siger Gustav Fly. Han er én af de i alt 250 sangere, som skal hjælpe Carpark North med at synge kor på hittet "Save Me From Myself". - Det kræver planlægning og en korleder, der kan sin sang, og som kan få dem til at holde kæft. Men det går rigtigt godt, de har jo tydeligvis sunget før, smiler forsanger i Carpark North, Lau Højen. Se, hvordan det gik eleverne, da de tirsdag skulle indspille korstemmerne, i videoen øverst.

Opsummering:
Carpark North var i dag på besøg på Klejtrup Musikefterskole. Eleverne skal hjælpe rockstjernerne før stort show.